Beslutning [1]

om de sociale konsekvenser af børnearbejde og strategier til bekæmpelse af børnearbejde

Den Blandede Parlamentariske Forsamling AVS-EU,

- der afholdt møde i Port Moresby (Papua Ny Guinea) den 25.- 28. november 2008,

- der henviser til forretningsordenens artikel 17, stk. 1,

- der henviser til De Forenede Nationers konvention om barnets rettigheder af 20. november 1989 [2], som trådte i kraft i 1990, særlig artikel 28 og 32,

- der henviser til Den Internationale Arbejdsorganisations (ILO) konvention nr. 138 vedrørende minimumsalder ved ansættelse (1973) [3] og nr. 182 om forbud mod og omgående indsats til afskaffelse af de værste former for børnearbejde (1999) [4],

- der henviser til artikel 177-181 i traktaten om oprettelse af Det Europæiske Fællesskab,

- der henviser til AVS-EU-partnerskabsaftalen, undertegnet den 23. juni 2000 i Cotonou, og revideret i Luxembourg den 25. juni 2005 (herefter Cotonouaftalen), og navnlig til aftalens artikel 26 og 50,

- der henviser til den fælles erklæring af 20. december 2005 fra Rådet og repræsentanterne for medlemsstaternes regeringer, forsamlet i Rådet, og Europa-Parlamentet og Kommissionen om Den Europæiske Unions udviklingspolitik: "den europæiske konsensus", særlig artikel 12, 97, 101 og 103 [5],

- der henviser til FN's millenniumerklæring af 8. september 2000 om det internationale samfunds fastsættelse af millenniumudviklingsmålene som fælles målsætninger men henblik på bekæmpelse af fattigdom,

- der henviser til aktionsrammen "uddannelse for alle: opfyldelse af fælles forpligtelser, som blev vedtaget på verdenstopmødet om børn i Dakar, Senegal, i 2000 (Dakartopmødet)" [6],

- der henviser til Bruxelleserklæringen om uddannelse i bæredygtig udvikling i AVS-landene og aktionsrammen, som blev vedtaget af AVS-undervisningsministrene i 2006,

- der henviser til EU-erklæringen, som blev vedtaget i 2003 i Lucca (Italien),

- der henviser til ILO's internationale program om afskaffelse af børnearbejde (IPEC),

- der henviser til Kommissionens meddelelse om "en særlig plads til børn i EU's eksterne foranstaltninger" [7],

- der henviser til den globale overvågningsrapport fra 2008 vedrørende uddannelse for alle "Uddannelse for alle inden 2015: Vil vi nå målet?" [8],

- der henviser til sin beslutning om børns rettigheder og særligt om børnesoldater vedtaget den 15. oktober 2003 [9],

- der henviser til Europa-Parlamentets betænkning om udnyttelse af børn i udviklingslandene, herunder navnlig børnearbejde [10],

- der henviser til Europa-Parlamentets beslutning om virksomhedernes sociale ansvar: gennemførelse af partnerskabet for vækst og beskæftigelse [11],

- der henviser til betænkning fra Udvalget om Sociale Anliggender og Miljø (AVS-EU-100.247/08/endel.),

A. der henviser til, at børnearbejde har sine rødder i omfattende fattigdom og er en del kulturen og traditionerne i mange samfund i udviklingslandene,

B. der henviser til, at børnearbejde sætter voksnes lønninger under pres og derved bidrager til fattigdommens onde cirkel ved at tvinge voksne til at konkurrere med den billige børnearbejdskraft,

C. der henviser til, at børnearbejde er hårdt arbejde, ofte under barske forhold, i tolv-fjorten timer om dagen, hvor den smule "løn", der optjenes, ofte betales tilbage til arbejdsgiveren for kost og logi eller som bøder for uopfyldte kvoter,

D. der henviser til, at omkring 165 millioner børn mellem fem og 14 år ifølge ILO er involveret i børnearbejde; der henviser til, at de værste former for børnearbejde og krænkelser af børns rettigheder, herunder slaveri (hushjælp), salg af eller handel med børn, børneprostitution, rekruttering af børn til anvendelse i væbnede konflikter og andre former for arbejde, er skadelige for børns psykiske, udviklingsmæssige og mentale sundhed,

E. der henviser til, at der navnlig skal fokuseres på og hurtigst muligt gribes ind over for de værste former for børnearbejde,

F. der henviser til, at visse grupper af børn og teenagere er særlig udsatte, navnlig børn, der tilhører etniske eller andre minoriteter, indvandrere, fordrevne børn eller flygtninge, børn, der er berørt af væbnede konflikter, børnesoldater, forældreløse børn og børn uden forsørgere, børn, som er smittet med hiv/aids og handicappede børn; der henviser til, at risikoen for udnyttelse og seksuelle overgreb er større blandt piger,

G. der henviser til, at børnearbejde er en af de mest åbenlyse indikatorer til identifikation af udsatte børn og således et tegn på utilstrækkelige fremskridt med hensyn til opfyldelsen af en række millenniumudviklingsmål som f.eks. udryddelse af fattigdom, uddannelse til alle, ligestilling mellem mænd og kvinder, bekæmpelse af hiv/aids og skabelse af et globalt udviklingspartnerskab,

H. der henviser til, at kommerciel udnyttelse af børn er en grov krænkelse af deres værdighed og i modstrid med principperne om social retfærdighed; der henviser til, at ved ratificeringen af FN's Konvention om Barnets Rettigheder skriver den deltagende stat under på, at den anerkender barnets menneskerettigheder,

I. der henviser til, at opnåelsen af folkeskoleundervisning af høj kvalitet for alle børn er afgørende for, at børn kan tilegne sig nødvendige færdigheder og viden, som gør det muligt at forlade fattigdom og påvirke udviklingen i deres samfund og dermed træffe frie og kvalificerede valg i livet, hvormed de kan bidrage til den sociale og økonomiske udvikling i deres lande,

J. der henviser til, at reel adgang til kvalitetsuddannelse forudsætter skoler, som er åbne over for børn, og som imødekommer både pigers og drenges behov på lige fod, og som har sundt drikkevand og sanitære faciliteter, eftersom uddannelser af lav standard kan få børnene til at forlade skolerne og dermed gøre dem sårbare over for udnyttelse,

K. der henviser til, at konsekvenserne af forskellige former for børnearbejde omfatter lav deltagelse i grundskolen og overbygningen (navnlig blandt piger), højt antal af børn, der forlader skolen i utide, stort antal analfabeter og høj dumpeprocent, forsinket fysisk udvikling blandt børn, mange graviditeter blandt teenagere, stofmisbrug blandt børn og en høj arbejdsløshed blandt voksne,

L. der henviser, at de fleste lande har indført love og politikker for at beskytte børns velfærd og interesser,

M. der henviser til, at regeringer, arbejdsgivere, arbejdstagere og deres organisationer og samfundet som helhed har et fælles ansvar for at opnå en gradvis udryddelse af børnearbejde,

N. der henviser til, at praksissen med at ansætte børn ofte foregår uden for lovligt etablerede virksomheder, som er underlagt passende lovgivning, og er udbredt i den uformelle sektor og i landbruget, i de private husholdninger og i familieforetagender, som ikke engang anses for at have social relevans og således blive identificeret som arbejde, og i nogle tilfælde i forbindelse med ulovlige aktiviteter,

O. der henviser til, at udnyttelsen af børn i AVS-landene i mange tilfælde sker på vegne af europæiske virksomheder, der således medvirker til at forværre problemet med børnearbejde i AVS-landene,

P. der henviser til, at økonomisk udnyttelse af børn berører mellem 4 og 10 mio. børn i Europa (hvoraf nogle er ofre for de værste former for udnyttelse, herunder prostitution af unge piger); der henviser til, at det bør understreges, at mange af disse børn og unge kommer fra AVS-landene og som oftest opholder sig ulovligt i europæiske lande,

Q. der henviser til, at man ikke kan se bort fra det bidrag, som børnearbejde yder til familieindkomsterne i de fattigste lande,

R. der henviser til, at der ikke er nogen indvendinger imod, at ældre børn beskæftiges på deltid på familiebedriften eller i familiens virksomhed under forudsætning af, at barnets uddannelse, sundhed og velfærd ikke forringes,

S. der henviser til, at det i praksis kan være vanskeligt at foretage en moralsk skelnen mellem børn, der udnyttes kommercielt, og børn, hvis arbejdskraft tjener til at understøtte subsistenslandbrug,

T. der henviser til, at sygdomme som hiv/aids har ført til, at børn inddrages i indkomstskabende aktiviteter,

U. der henviser til, at udryddelsen af børnearbejde vanskeliggøres på grund af kulturforskelle og uligheder mellem kønnene,

V. der henviser til, at en forbedret adgang til billige lån, der kan tilbagebetales, kan bidrage til bekæmpelsen af børnearbejde og øge tilgangen til skoler,

W. der henviser til, at tilgængeligheden af alternative muligheder for børnepasning bidrager til at mindske børnearbejde og skaber betingelserne for en bedre skolegang,

X. der henviser til, at bestræbelserne på at styrke voksnes uddannelsesniveau og lønninger bidrager til at begrænse udbredelsen og omfanget af børnearbejde og forbedrer sandsynligheden for, at børnene fortsætter i skole,

Y. der henviser til de indvirkninger, som modsætningsforholdet mellem byområder og landdistrikter har på børns skolegang og arbejdsforhold,

Z. der henviser til, at alle børn har ret til at blive registreret ved fødslen; der henviser til, at den manglende registrering ved fødslen muliggør udnyttelse og misbrug af børns arbejdskraft inden for "skjulte sektorer" som husarbejde eller landbrug,

AA. der henviser til, at virksomheder, som opererer i strid med internationale bestemmelser og international og national lovgivning i forbindelse med børnearbejde, kan have en uretfærdig konkurrencefordel,

AB. der henviser til, at der er stor risiko for udnyttelse af børn i landbrugssektoren i udviklingslandene, og at omkring 70 % eller 170 mio. børn ifølge en rapport fra Human Rights Watch fra 2002 er beskæftiget i denne sektor, hvor de tvinges til at arbejde 12 timer om dagen 365 dage om året, ofte udsættes for giftige pesticider og ekstreme temperaturer på op til 100 °C, og skal håndtere tunge læs og industrielle skæreværktøjer,

AC. der henviser til, at den pyrotekniske industri, stenbrud og minedrift er blandt de værste former for børnearbejde, og til, at den værste form for børnearbejde er brugen af børnesoldater i krig,

AD. der henviser til, at aftagere af varer fra udviklingslandene indtager en nøgleposition med hensyn til at opdage og nægte at købe varer, som helt eller delvist er fremstillet ved hjælp af børnearbejde, og dermed kan benytte sig af direkte og effektivt økonomisk pres,

AE. der henviser til, at børns grundlæggende rettigheder risikerer at blive alvorligt undermineret som følge af eksponeringen og udnyttelsen af børn i non stop-reklamer i medierne (f.eks. radio, fjernsyn og aviser),

Generelt

1. glæder sig over det store antal AVS- og EU-lande, der har ratificeret ILO-konvention 138 og 182 (se bilag 1); opfordrer de deltagende lande til at sikre gennemførelsen af konventionerne og opfordrer de lande, der ikke har ratificeret konventionerne, til at ratificere disse så hurtigt som muligt;

2. anerkender, at børn beskæftiget i de farligste industrier skal prioriteres højt;

3. forlanger på det kraftigste, at enhver, der påviseligt har rekrutteret eller benyttet børnesoldater, skal udleveres til retsforfølgelse ved Den Internationale Krigsforbryderdomstol;

4. understreger i forbindelse med konvention 182 behovet for en snarlig indsats for at bekæmpe de værste former for børnearbejde såsom ansættelse af børn under slave- og tvangslignende forhold og farligt arbejde i forbindelse med produktion af og handel med narkotika samt smugling af og handel med håndvåben, udnyttelse af meget små børn samt kommerciel, seksuel udnyttelse af børn;

5. opfordrer alle EU-underskrivere af ILO-konvention 182 til årligt at fremlægge dokumentation for overholdelse af artikel 8, som opfordrer medlemmerne til at bistå hinanden med gennemførelsen af konventionens bestemmelser gennem øget internationalt samarbejde og/eller bistand;

6. opfordrer EU-medlemsstaterne og AVS-landene til at udvikle integrerede strategier inden for EU-AVS-partnerskabet til bekæmpelse af børnearbejde baseret på en nøjagtig vurdering af de faktiske forhold, og som først og fremmest tager hensyn til barnets tarv; understreger i denne forbindelse behovet for fuldt ud at inddrage civilsamfundet og fagforeninger i politikformuleringen samt gennemførelsen og overvågningen af foranstaltninger til bekæmpelse af børnearbejde;

7. understreger, at bekæmpelse af børnearbejde forudsætter den rette sammensætning af politiske valg og programmer, navnlig inden for sundhed, uddannelse, beskæftigelse og social beskyttelse, som skal være rettet mod at øge bevidstheden, fremme af social mobilisering, forbedring af databaseressourcer og -analyser, arbejdslovgivning og håndhævelse, anstændigt arbejde, gratis obligatorisk kvalitetsundervisning, erhvervsuddannelse og direkte foranstaltninger til at fjerne, rehabilitere og reintegrere børn;

8. opfordrer det internationale samfund, og navnlig EU-medlemsstaterne og Kommissionen, til at inddrage spørgsmål vedrørende børnearbejde i alle udviklingssamarbejdsprogrammer og i bestræbelserne på at opfylde millenniumudviklingsmålene inden 2015, bl.a. ved at tage fat på årsagerne til utilstrækkelig beskyttelse af børn og krænkelser af børns rettigheder; understreger, at sådanne politikker også skal løse de problemer, der er forbundet med rehabilitering og social integration af børn, der fjernes fra børnearbejde;

9. anerkender, at børnearbejde i høj grad skyldes fattigdom, og at den langsigtede løsning ligger i bæredygtig økonomisk vækst og god regeringsførelse, som kan føre til sociale fremskridt, herunder fattigdomsbekæmpelse og opnåelse af almen grundskoleuddannelse;

10. understreger behovet for at tage fat på afskaffelse af børnearbejde i forbindelse med bekæmpelse af hiv/aids og konfliktløsningsstrategier;

11. understreger, at børn uden forældrestøtte som f.eks. forældreløse børn, børn, der lever på gaden, internt fordrevne børn, flygtninge og børn, der er ofre for menneskehandel og seksuel og økonomisk udnyttelse, har brug for særlig støtte, og at der bør træffes målrettede foranstaltninger for at hjælpe sådanne børn og de institutioner, faciliteter og tjenester, der støtter dem;

12. bemærker, at mens mange regeringer har vedtaget politikker og truffet foranstaltninger til bekæmpelse af børnearbejde, vil manglen på alternative former for eksistensgrundlag for de berørte børns familier forværre betingelserne for disse familier;

13. understreger, at enhver politik til bekæmpelse af børnearbejde altid bør overvejes i lyset af anstændigt arbejde for alle i overensstemmelse med grundlæggende internationale arbejdsstandarder; mener ikke, at målrettede kampagner mod børnearbejde kan lykkes, medmindre de ledsages af brede reformer af handelspraksis i såvel EU-medlemsstaterne som AVS-landene;

14. opfordrer regeringer og civilsamfundsaktører i EU-medlemsstaterne og AVS-landene til at samarbejde om oprettelsen af nationale taskforcer i forbindelse med børnearbejde, som bl.a. skal give og udbrede informationer om rettigheder og bedste praksis, og som skal sigte på at koordinere politikker for aktører på lokalt, nationalt og internationalt plan samt for ngo'er og fagforeninger;

15. opfordrer EU-medlemsstaterne og AVS-landene til at inddrage spørgsmål vedrørende børnearbejde i eksisterende og fremtidige udviklingsinitiativer i landbrugssektoren;

16. opfordrer regeringerne i AVS-landene til at øge bestræbelserne på at udbrede fødselsregistrering og opfordrer Kommissionen til at fremme og støtte sådanne bestræbelser ved at indføre almen og officiel fødselsregistrering i udviklingssamarbejdspolitikken;

17. opfordrer EU til at vedtage et direktiv om indførelse af særbehandling af børn med ulovligt ophold, der er blevet ofre for menneskehandel og udnyttelse i EU;

Uddannelse og afskaffelse af børnearbejde

18. mener, at ethvert barn, der ikke modtager fuldtidsundervisning, er i fare for udnyttelse; mener, at definitionen af et "barn" i denne forbindelse bør være op til alderen for obligatorisk fuldtidsundervisning i det pågældende land;

19. understreger, at erhvervserfaring aldrig må have karakter af udnyttelse og aldrig må gribe forstyrrende ind i barnets fuldtidsundervisning, selv om den kan være et led i et barns uddannelse, og at der altid bør være tilstrækkelig tid til leg og til at være barn; påpeger, at dette også gør sig gældende for lønnet arbejde og arbejde i familien som f.eks. børnepasning eller arbejde på et familiebrug; understreger, at eftersom et barns arbejde kan udgøre en væsentlig del af indtægtsgrundlaget i familier med meget lave indkomster, skal man være meget påpasselig med ikke at kritisere forældre, der med rette beskytter deres børn mod udnyttelse af deres arbejdskraft;

20. opfordrer alle EU-medlemsstater og AVS-lande til at sikre, at foranstaltninger til opfyldelse af MDG 2 — almen grundskoleuddannelse — er holdbare og kvalitetsorienterede; opfordrer i den forbindelse EU til at yde støtte til uddannelse for at bevare forvaltningsdygtige klassestørrelser og give lærerne passende efteruddannelse; opfordrer såvel EU som AVS-landene til at yde støtte til materialer og måltider til eleverne i bestræbelsen på at sikre, at uddannelse ikke bliver en omkostning, der medfører, at børn forlader skolen;

21. opfordrer Kommissionen til at målrette finansieringen af uddannelse med særlig fokus på de grupper, der er mest udsatte for udnyttelse, navnlig piger, børn fra konfliktområder, børn fra marginaliserede eller sårbare grupper i samfundet og børn i landdistrikter;

22. opfordrer regeringerne til at forbedre retsgrundlaget for børnearbejde og inddrage problemer vedrørende børnearbejde i uddannelsespolitikker og -planer under hensyntagen til modsætningsforholdet mellem byområder og landdistrikter;

23. opfordrer AVS-landene til at øge udgifterne til uddannelse, især inden for almen grundskoleuddannelse og voksenuddannelse;

24. understreger betydningen af at skabe en større videnbase og netværk vedrørende børnearbejde og uddannelse, f.eks. gennem forskning og overvågning, dataindsamling og en effektiv og fyldestgørende analyse af resultater af undersøgelser og pilotprojekter, for at øge forståelsen for de centrale problemstillinger i forbindelse med børnearbejde og for særlige regionale og nationale forhold med hensyn til børn og uddannelse;

25. tilskynder til forbedret information om og formidling af god praksis med fokus på reelle politiske og økonomiske ændringer og baseret på ajourført viden om situationen med hensyn til børnearbejde;

26. opfordrer regeringer og andre lovligt etablerede virksomheder til at indføre uddannelsesaktiviteter, som er rettet mod arbejdende børn og deres familier, med henblik på at begrænse virkningerne af de berørte børns inddragelse i arbejdsrelaterede aktiviteter;

27. opfordrer til, at der oprettes overgangsklasser for de børn, der kommer sent i skole, og som vender tilbage til skolen efter et arbejde, en konflikt eller en flytning;

28. udtrykker bekymring over forskellene mellem internationale instrumenter, især MDG 2 og ILO-konvention 138, hvor sidstnævnte fastsætter 15 år eller undtagelsesvis 14 år som minimumsalderen for ansættelse, men kun opfordrer til almen grundskoleuddannelse; mener, at dette medfører, at børn i alderen fra 11 til 15 år er udsat for en øget risiko for udnyttelse, og opfordrer til løsning af dette problem;

Virksomhedssektorens ansvar i forbindelse med afskaffelse af børnearbejde

29. glæder sig over den stigende tendens til, at store virksomheder udarbejder sociale adfærdskodekser og frivilligt underskriver etiske handelsinitiativer; mener imidlertid ikke, at sådanne frivillige adfærdskodekser erstatter den offentlige myndigheds overvågning og gennemsigtig overholdelse af grundlæggende arbejdsstandarder;

30. opfordrer til fremme af adfærdskodekser på arbejdspladserne, indførelse af lovgivning om mindsteløn og økonomisk sikkerhed for familier;

31. opfordrer Kommissionen til at fastholde og øge virksomhedernes ansvar for at afskaffe børnearbejde; opfordrer til, at Kommissionen forpligter virksomheder, som opererer inden for EU, til at dokumentere, rapportere og påtage sig ansvaret for arbejdspraksisser på alle niveauer i forsyningskæden; anmoder derfor Kommissionen om at etablere en hotline vedrørende børnearbejde, således at der kan indberettes oplysninger om børnearbejde i EU-virksomhedernes direkte operationer eller forsyningskæde; mener, at forsyningskædens overholdelse skal fremmes gennem regelmæssige og omfattende inspektioner på alle niveauer og underkastes kontrol af et uafhængigt revisionsorgan; mener, at hvis det erfares, at en virksomhed anvender børnearbejde i forsyningskæden, skal Kommissionen forpligte virksomheden til at udarbejde og offentliggøre et tidsbundet program af højst tre års varighed til øjeblikkelig afskaffelse af børnearbejde i forsyningskæden; mener, at der bør udarbejdes et sanktionsprogram, som skal gennemføres, hvis anvendelsen af børnearbejde fortsætter;

32. opfordrer Kommissionen og AVS-regeringerne til at sikre, at alle virksomheder, der viser sig at anvende børnearbejde, gøres ansvarlige for at sikre, at de børn, der arbejder for virksomheden, bliver ordentligt integreret i uddannelsessystemet;

33. understreger, at GSP- og GSP +-status skal være betinget af, at de AVS-lande, som nyder godt af GSP- og GSP +-programmerne, ikke kun ratificerer ILO-konventionerne om børnearbejde, men også overholder disse konventioner samt FN-konventionen om barnets rettigheder; opfordrer således Kommissionen til at etablere en struktur for regelmæssig og hyppig overvågning af og rapportering om overholdelse af konventionernes bestemmelser; påpeger, at der bør træffes passende foranstaltninger, hvis der er tegn på alvorlig og systematisk overtrædelse;

34. mener, at offentlige indkøbskontrakter bør indeholde bestemmelser, der forpligter de pågældende virksomheder til at dokumentere, at forsyningskæden overholder internationale standarder for børnearbejde, at disse kontrakter ikke bør tildeles i fraværet af denne dokumentation, og at ngo'er og andre parter skal have behørig mulighed for (på det offentlige område) at fremlægge dokumentation for det modsatte; understreger på det kraftigste, at sådanne bestemmelser på ingen måde bør betragtes som ikketoldmæssige handelshindringer;

35. opfordrer EU-medlemsstaterne og Kommissionen til at gøre støtten til virksomheder, som ydes gennem handelsmissioner, eksportsubsidier, tilskud og lån, betinget af overholdelsen af internationale konventioner om børnearbejde;

36. understreger, at globaliseringen og liberaliseringen af verdenshandelen skal ledsages af overholdelsen af grundlæggende rettigheder, herunder forbud mod børnearbejde;

37. opfordrer det internationale samfund (herunder WTO) til at bane vejen for et "børne-kvalitetsmærke", som klart indikerer, at en vare er "dyrket/fremstillet uden brug af børnearbejde", og som navnlig kan anvendes i forbindelse med lande, hvor børnearbejde er kendt for at være udbredt;

38. pålægger sine formænd at sende denne beslutning til AVS-EU-Ministerrådet, Europa-Kommissionen, Den Afrikanske Union, Det Caribiske Forum for Staterne i Afrika, Vestindien og Stillehavet, Pacific Islands Forum, EU's medlemsstater, FN's børnefond og ILO.

[1] Vedtaget af den Blandede Parlamentariske Forsamling AVS-EU den 28. november 2008 i Port Moresby (Papua Ny Guinea).

[2] http://www.unhchr.ch/html/menu3/b/k2crc.htm.

[3] http://www.ilocarib.org.tt/childlabour/c138.htm.

[4] http://www.ilocarib.org.tt/childlabour/c182.htm.

[5] EUT C 46 af 24.2.2006, s. 1.

[6] http://unesdoc.unesco.org/images/0012/001211/121147e.pdf.

[7] KOM(2008)0055.

[8] http://unesdoc.unesco.org/images/0015/001547/154743e.pdf.

[9] EUT C 26, 29.1.2004, s. 17.

[10] P6_TA (2005)0272.

[11] P6_TA(2007)0062.

--------------------------------------------------